เก็บรายได้รัฐ4เดือนยังเกินเป้า
การจัดเก็บรายได้รัฐบาล 4 เดือน ยังเกินเป้า แม้ว่าการเก็บภาษีจะต่ำกว่าเป้า 1.59 หมื่นล้านบาท
19 ก.พ. 2558

การจัดเก็บรายได้รัฐบาล 4 เดือน ยังเกินเป้า แม้ว่าการเก็บภาษีจะต่ำกว่าเป้า 1.59 หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) คลังเปิดเผยว่า ผลการจัดเก็บรายได้รัฐบาลสุทธิในช่วง 4 เดือนแรกของปีงบประมาณ 2558 (ต.ค. 2557 – ม.ค. 2558) เป็นไปตามเป้าหมาย โดยจัดเก็บได้ 6.65 แสนล้านบาท สูงกว่าเป้า 1,124 ล้านบาท หรือ 0.2% สูงกว่าช่วงเดียวกันปีที่แล้ว 0.9% 
ขณะที่การจัดเก็บรายได้ของ 3 กรมจัดเก็บภาษีสังกัดกระทรวงการคลังจัดเก็บได้ต่ำกว่าเป้าหมาย 1.59 หมื่นล้านบาท หรือ 2.4% โดยการนำส่งรายได้ของรัฐวิสาหกิจ การจัดเก็บรายได้ของหน่วยงานอื่น และการจัดเก็บภาษีน้ำมันสูงกว่าเป้าหมาย 12,225 8,308 และ 7,856 ล้านบาท  ตามลำดับ
อย่างไรก็ดี ภาษีที่จัดเก็บได้ต่ำกว่าเป้าหมายที่สำคัญ ได้แก่ ภาษีเงินได้นิติบุคคล ภาษีสรรพสามิตรถยนต์ และภาษีมูลค่าเพิ่ม จัดเก็บได้ต่ำกว่าเป้าหมาย 14,066 5,940 และ 5,490 ล้านบาท ตามลำดับ 
ทั้งนี้ ในเดือนม.ค.  2558 กรมสรรพากรจัดเก็บภาษีมูลค่าเพิ่มจากการบริโภคในประเทศสูงกว่าเป้าหมาย ส่วนหนึ่งเป็นผลจากการบริโภคในประเทศที่ยังคงเติบโตได้ดี ประกอบกับการชำระภาษีมูลค่าเพิ่มของโรงกลั่นแยกก๊าซ และการให้ใบอนุญาตให้ใช้คลื่นความถี่ 3G ย่าน 2.1 GHz ขณะที่กรมศุลกากรได้รับผลกระทบจากการปรับปรุงโครงสร้างอัตราภาษีศุลกากรเพื่อเพิ่มประสิทธิภาพการผลิตซึ่งเริ่มมีผลบังคับใช้ตั้งแต่วันที่ 1 ม.ค. 2558 ส่งผลให้การจัดเก็บรายได้ลดลง  นายกฤษฎา กล่าวว่า การนำส่งรายได้ของรัฐวิสาหกิจ และการจัดเก็บรายได้ของหน่วยงานอื่นยังคงสูงกว่าเป้าหมาย ประกอบกับมีปัจจัยบวกจากการปรับอัตราภาษีน้ำมันดีเซล และการบริโภคในประเทศที่ยังคงขยายตัวดี ส่งผลให้การจัดเก็บรายได้รัฐบาลสุทธิในช่วง 4 เดือนแรกของปีงบประมาณ 2558 เป็นไปตามเป้าหมาย สำหรับในช่วงที่เหลือของปีงบประมาณ 2558 คาดว่าการจัดเก็บรายได้ของรัฐบาลจะเป็นไปตามภาวะเศรษฐกิจที่มีแนวโน้มดีขึ้น